Is-Segretarju Parlamentari għall-Ippjanar u Simplifikazzjoni Amministrattiva Michael Farrugia qal li daqt jitħabbru miżuri biex titnaqqas l-burokrazija u titjieb l-effiċjenza fl-Awtorità tal-Ambjent u l-Ippjanara, il-MEPA. Dr Farrugia qal dan lill-ġurnalisti qabel iltaqà mal-uffiċjali l-ġodda tal-Assocjazzjoni tal-Iżviluppaturi. Il-MEPA se tinqasam bejn żewġ entitajiet bil-għan li l-policies fl-oqsma tal-ippjanar u l-ambjent ikunu attwati b’mod aktar effettiv. Is-Segretarju Parlamentari Michael Farrugia qal li dan il-pass se jwitti it-triq għall-ħolqien tal-Awtorità ġdida magħrufa bħala d-Development Planning Authority. L-isem tal-entità l-oħra għad trid tkun ikkonfermata. F’kummenti lil tvm.com.mt , Dr Farrugia qal li ma jistax ikun li ma tingħatax l-importanza mistħoqqa lil ħarsien tal-ambjent iżda li dan ma jistax isir billi tiżdied il-burokrazija li qal itawwal mingħajr bżonn il-proċeduri li jkun hemm bżonn jitwettqu. Dr Farrugia żied jgħid li l-proposti se jnaqqsu l-burokrazija u jħaffu l-proċeduri bħal kunċetti ta’ one stop shop u dak tal-fast track. Il-President tal-Assocjazzjoni tal-Iżviluppaturi  Sandro Chetcuti qal li fl-imgħoddi ttieħdu deċiżjonijiet żbaljati li kkawżaw ħsara. Qal li l-Gvern diġa adotta proposti tal-Assoċajazzjoni fosthom li jorħsu t-tariffi tal-MEPA u li ma titħallas taxxa tal-bolla fuq min jixtri l-ewwel propjetà. Żied jgħid madankollu li għad hemm kwistjonijiet li jeħtieġ ikunu indirizzati.